На основу члана 52. и 25 Закона о јавним предузећима („Службени гласник РС“, број 15/2016 и 88/2019), члана 37. став 1. тачка 10) Статута Града Ниша („Службени лист Града Ниша“, број 88/2008, 143/2016 и 18/2019) ,члана 43. и 56. Одлуке о усклађивању пословања Јавног предузећа за станбене услуге „Нишстан“ Ниш са Законом о јавним предузећима („Службени лист Града Ниша“, број 135/2016, 39/2017 и 65/2018),

Скупштина Града Ниша, на седници од 2021. године, донела је

Р Е Ш Е Њ Е

О ИМЕНОВАЊУ ВРШИОЦА ДУЖНОСТИ ДИРЕКТОРА

ЈАВНОГ ПРЕДУЗЕЋА ЗА СТАМБЕНЕ УСЛУГЕ „НИШСТАН“ НИШ

I Дејан Николић, дипломирани инжењер машинства, именује се за вршиоца дужности директора Јавног предузећа за стамбене услуге „Нишстан“

 II Вршилац дужности директора Јавног предузећа за стамбену услуге „Нишстан“ Ниш има сва права, обавезе и овлашћења која има директор овог предузећа.

 III Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, број 15/2016 и 88/2019) и чланом 56. Одлуке о усклађивању пословања Јавног предузећа за стамбене услуге „Нишстан“ Ниш са Законом о јавним предузећима („Службени лист Града Ниша“, број 135/2016, 39/2017 и 65/2018) прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 43. Одлуке о усклађивању пословања Јавног предузећа за стамбене услуге „Нишстан“ Ниш са Законом о јавним предузећима, прописани су услови које лице мора да испуњава да би било именовано за директора предузећа и то :

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има најмање три године радног искуства на пословима који су повезани са пословима предузећа;

 5) да познаје област корпоративног управљања;

 6) да има радно искуство у организовању рада и вођењу послова;

 7) да није члан органа политичке странке, односно да му је одређено мировање у вршењу функције у органу политичке странке;

 8) да није осуђивано на казну затвора од најмање шест месеци;

 9) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Чланом 37. став 1. тачка 10 Статута Града Ниша („Службени лист Града Ниша“, број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Мирољуб Ћупић, досадашњи директор Јавног предузећа „Нишстан“ Ниш поднео је оставку Скупштини Града Ниша заведену под бројем 534, дана 09.7.2021.године. У циљу обезбеђивања услова за несметано функционисање Јавног предузећа за стамбене услуге „Нишстан Ниш, неопходно је именовати вршиоца дужности директора овог предузећа.

Дејан Николић, звање дипломираног инжењера машинства стекао је на Машинском факултету Универзитета у Нишу. Од 2000. до 2009. године запослен је у ПЕЛИКАН ПРИНТ Д.О.О. Штампарија, где је обављао послове технолога и шефа компјутерско-техничке припреме. У периоду од 2009. до 2012. године запослен је у Управи за комуналне делатности, енергетику и саобраћај у Одељењу комуналне полиције. Изабран је за члана Већа Градске општине Пантелеј 2012. године. Од 2017. године обавља послове у Комуналној полицији Града Ниша, најпре као помоћник начелника Комуналне полиције Града Ниша, затим од 2018. године послове шефа организационе јединице Комуналне полиције Града Ниша, а потом од 2021. године је распоређен на радно место вођа смене Комуналне полиције Града Ниша.

 На основу наведеног, а имајући у виду да Дејан Николић, дипломирани инжењер машинства, испуњава услове за именовање вршиоца дужности директора Јавног предузећа за стамбене услуге „Нишстан“ Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2021. године

**СКУПШТИНА ГРАДА НИША**

**Председник**

**др Бобан Џунић**